Nej, du er såmænd ikke galt på den. Det er blot en ny tradition, der er opstået i din familie, hvor de andre er begyndt at give den slags gaver, man ellers bruger til pakkeleg. Her cirkulerer utallige rædsler. For mange år siden holdt vi en jul i familien, hvor ingen havde haft tid til at tænke på julegaver, fordi vi havde startet et nyt politisk parti. Gaverne var tre ruller tape, et par turistrædsler fra Italien, og hvad vi ellers kunne finde i skufferne. Hvis din familie ikke gider at gøre sig umage, synes jeg, du skal følge deres eksempel og finde noget kikset til dem. Så kan du koncentrere dig om gode gaver til børnene. Du kan også overveje at købe det samme til dem alle for at demonstrere lidt, det kan for eksempel være tre viskestykker til hver.